Na osnovu člana 56 stav 1 tačka 2 Zakona o zaštiti podataka o ličnosti (“Službeni list CG”, br. 79/08, 70/09, 44/12 i 22/17) Savjet Agencije za zaštitu ličnih podataka i slobodan pristup informacijama, na sjednici održanoj dana 06.08.2017. godine, usvojio je Prijedlog izmjene Statuta na koji je Administrativni odbor Skupštine Crne Gore dana 06. oktobra 2017. godine dao saglasnost.

S T A T U T

AGENCIJE ZA ZAŠTITU LIČNIH PODATAKA

I SLOBODAN PRISTUP INFORMACIJAMA

I OPŠTE ODREDBE

Član 1

Statutom Agencije za zaštitu ličnih podataka i slobodan pristup informacijama (u daljem tekstu: Agencija) uređuju se sljedeća pitanja: sjedište i djelatnost Agencije; zastupanje i predstavljanje; unutrašnja organizacija Agencije; način rada, odlučivanja i nadležnosti organa Agencije; bliži postupak odlučivanja; način objavljivanja godišnjeg izvještaja o radu i druga pitanja od značaja za rad Agencije.

Agencija je nezavisni organ sa svojstvom pravnog lica osnovana Zakonom o zaštiti podataka o ličnosti (u daljem tekstu: Zakon) koja vrši poslove nadzornog organa u ostvarivanju prava na zaštitu ličnih podataka i slobodnog pristupa informacijama.

Član 2

Agencija je u vršenju poslova iz svog djelokruga samostalna.

Osnivač Agencije je Crna Gora. Prava osnivača u ime Crne Gore vrši Savjet Agencije u skladu sa zakonom.

II NAZIV, SJEDIŠTE, PEČAT, ŠTAMBILJ, AMBLEM I MEMORANDUM AGENCIJE

Član 3

Puni naziv Agencije je: Agencija za zaštitu ličnih podataka i slobodan pristup informacijama. Naziv na engleskom jeziku: Agency for Personal Data Protection and Freedom of Information. Sjedište Agencije je u Podgorici, ulica Kralja Nikole br. 2.

Član 4

Agencija ima pečat okruglog oblika, prečnika 30 mm, sa dva koncentrična kruga, razmaka 2 mm.

Pečat sadrži: grb Crne Gore, naziv " Crna Gora" i puni naziv i sjedište Agencije: "Agencija za zaštitu ličnih podataka i slobodan pristup informacijama" - Podgorica.

Tekst pečata se ispisuje u unutrašnjem koncentričnom krugu oko grba Crne Gore.

Savjet Agencije će posebnim aktom urediti način korišćenja, čuvanja i uništavanja pečata, lice zaduženo sa pečatom i druga pitanja s tim u vezi.

Član 5

Agencija ima dva štambilja pravougaonog oblika (za prijemne i otpremne akte), dimenzija 23 x 59 mm koji sadrži: naziv " Crna Gora" i puni naziv i sjedište Agencije: "Agencija za zaštitu ličnih podataka i slobodan pristup informacijama" - Podgorica. Naziv ”Crna Gora" i naziv i sjedište Agencije su upisani vodoravno, a između njih je prazan prostor za upisivanje broja akta i datuma njegovog evidentiranja.

Savjet Agencije će posebnim aktom urediti način korišćenja, čuvanja i uništavanja štambilja i druga pitanja s tim u vezi.

Član 6

Agencija ima logo. Savjet Agencije utvrđuje vizuelni izgled, oblik i sadržinu loga Agencije.

Agencija ima štampani memorandum koji sadrži: logo Agencije (u lijevom gornjem uglu), grb Crne Gore (u desnom gornjem uglu), naziv Agencije, sjedište,kontakt telefon, web i e-mail adresu (ispod crte na dnu Memoranduma).

III PREDSTAVLJANJE I ZASTUPANJE AGENCIJE

Član 7

Agenciju predstavlja i zastupa direktor Agencije u granicama svojih ovlašćenja utvrđenih zakonom i ovim statutom.

Direktor Agencije, može dati pisano punomoćje zaposlenom u Agenciji ili licu izvan Agencije, da zastupa Agenciju.

IV NADLEŽNOST AGENCIJE

Član 8

Osnovna nadležnost Agencije je da obezbijedi zaštitu ličnih podataka i pristup informacijama u skladu sa zakonom, principima i standardima sadržanim u potvrđenim međunarodnim ugovorima o ljudskim pravima i osnovnim slobodama i opšte prihvaćenim pravilima međunarodnog prava.

U okviru nadležnosti ,shodno Zakonu o zaštiti podataka o ličnosti, Agencija:

1. vrši nadzor nad sprovođenjem zaštite ličnih podataka u skladu sa zakonom;
2. rješava po zahtjevima za zaštitu prava;
3. daje mišljenja u vezi primjene zakona;
4. daje saglasnost u vezi sa uspostavljanjem zbirki ličnih podataka;
5. daje mišljenje u slučaju kad postoji sumnja da li se određeni skup ličnih podataka smatra zbirkom u smislu ovog zakona;
6. prati primjenu organizacionih i tehničkih mjera za zaštitu ličnih podataka i predlaže poboljšanje tih mjera;
7. daje predloge i preporuke za unaprjeđenje zaštite ličnih podataka;
8. daje mišljenje da li određeni način obrade ličnih podataka ugrožava prava i slobode lica;
9. vodi Registar evidencija o zbirkama ličnih podataka u skladu sa Zakonom i obezbjeđuje njegovu dostupnost javnosti na način utvrđen pravilima o radu Agencije;
10. sarađuje sa organima nadležnim za nadzor nadzaštitom ličnih podataka u drugim zemljama;
11. sarađuje sa nadležnim državnim organima u postupku pripreme propisa koji se odnose na zaštitu ličnih podataka;
12. daje predlog za ocjenu ustavnosti zakona,odnosno ustavnosti i zakonitosti drugih propisa i opštih akata kojima se uređuje pitanja obrade ličnih podataka;
13. nalaže rukovaocu zbirke ličnih podataka,korisniku ili obrađivaču ličnih podataka otkloni nezakonitosti i nepravilnosti prilikom obrade ličnih podataka, u skladu sa Zakonom;
14. pokreće postupak pred sudovima i drugim organima u cilju obezbjeđenja primjene zakona;
15. organizuje obuke i na drugi način daje smjernice za primjenu Zakona ;
16. donosi bliža pravila, propise i druge opšte i pojedinačne akte u skladu sa Zakonom i drugim posebnim propisima;
17. podnosi poseban izvještaj o stanju zaštite ličnih podataka Skupštini Crne Gore(u daljem tekstu: Skupština) na zahtjev Skupštine ili kada Agencija ocijeni da za to postoje posebni razlozi.

U okviru nadležnosti, shodno Zakonu o slobodnom pristupu informacijama, Agencija:

1. vrši nadzor nad zakonitošću upravnih akata kojima se rješava o zahtjevima za pristup informacijama i preduzima zakonom propisane mjere;
2. vodi informacioni sistem pristupa informacijama;
3. prati stanje u oblasti pristupa informacijama;
4. vrši inspekcijski nadzor nad primjenom ovog zakona u odnosu na sačinjavanje i ažuriranje vodiča za pristup informacijama, proaktivno objavljivanje informacija i dostavljanje akata i podataka za potrebe vođenja informacionog sistema pristupa informacijama;
5. podnosi zahtjeve za pokretanje prekršajnog postupka za povrede odredaba ovog zakona koje se odnose na sačinjavanje i ažuriranje vodiča za pristup informacijama, proaktivno objavljivanje informacija i dostavljanje akata i podataka za potrebe vođenja informacionog sistema pristupa informacijama;
6. organizuje obuke i na drugi način daje smjernice za primjenu Zakona;
7. vrši i druge poslove propisane ovim zakonom.

Agencija, u okviru svoje nadležnosti, donosi opšte i pojedinačne akte (odluke, rješenja, saglasnosti, mišljenja, potvrde, zaključke i dr.) pod uslovima i na način propisan Zakonom o zaštiti podataka o ličnosti, Zakonom o slobodnom pristupu informacijama i drugim propisima.

Savjet Agencije obavlja i druge poslove utvrđene zakonom i Statutom.

V UNUTRAŠNJA ORGANIZACIJA AGENCIJE

Član 9

Agencija se organizuje u skladu sa pravima, obavezama i odgovornostima utvrđenim zakonom, pravilnikom o unutrašnjoj organizaciji i sistematizaciji radnih mjesta i ovim statutom.

Organi Agencije su: Savjet Agencije i direktor.

Organi Agencije su dužni da međusobno koordiniraju svoj rad.

SAVJET AGENCIJE

Član 10

Savjet Agencije ima predsjednika i dva člana.

Predsjednika i članove Savjeta Agencije imenuje i razrješava Skupština.

Predsjednik i članovi Savjeta Agencije imenuju se na predlog Administrativnog odbora.

Predsjednik i članovi Savjeta Agencije imenuju se na period od pet godina, i ne mogu biti imenovani više od dva puta.

Predsjednik i članovi Savjeta Agencije za svoj rad odgovaraju Skupštini.

Član 11

Za predsjednika, odnosno člana Savjeta Agencije može biti imenovano lice koje ispunjava Zakonom propisane uslove.

U slučaju da član Savjeta podnese ostavku prije isteka mandata, novi član Savjeta imenuje se na način i po postupku propisanim Zakonom.

Predsjednik, odnosno član Savjeta Agencije razrješava se pod uslovima utvrđenim zakonom.

Član 12

Predsjednik Savjeta Agencije, ima pravo na zaradu koja je određena za predsjednika Ustavnog suda Crne Gore.

Član Savjeta ima pravo na zaradu u visini koja je određena za sudiju Ustavnog suda Crne Gore.

Predsjednik i članovi Savjeta ostvaruju druga prava iz rada i po osnovu rada u skladu sa propisima kojima su ova pitanja uređena za nosioce pravosudnih i ustavnosudskih funkcija.

Član 13

Predsjednik Savjeta saziva sjednice Savjeta, predsjedava njima i potpisuje akte koje usvaja Savjet , a u slučaju njegovog odsustva, član Savjeta koga on ovlasti.

Savjet Agencije radi i odlučuje na sjednicima.

Savjet Agencije odlučuje većinom glasova od ukupnog broja članova Savjeta.

Član Savjeta ne može biti uzdržan prilikom odlučivanja o pitanjima koja su na dnevnom redu.

Predsjednik Savjeta ili lice koje on ovlasti, putem medija obavještava javnost o radu Savjeta.

Bliži uslovi i način sazivanja sjednica Savjeta Agencije utvrđuju se posebnim aktom Agencije.

Član 14

Sjednicama Savjeta Agencije ,po pozivu, prisustvuju direktor Agencije i druga lica, bez prava odlučivanja.

Član 15

Savjet Agencije:

1. donosi pravila o radu Agencije;

2. donosi statut i akt o unutrašnjoj organizaciji i sistematizaciji Agencije, uz saglasnost Administrativnog odbora, kao i druge akte Agencije;

3. usvaja godisnji i posebni izvjestaj o stanju zastite licnih podataka,

4. utvrđuje godišnji plan rada i godišnji i polugodišnje izvještaje o radu Agencije;

5. utvrđuje predlog finansijskog plana , završnog računa i budžetskog zahtjeva;

6. donosi odluke po zahtjevu za zaštitu prava i u drugim slučajevima nakon izvršenog nadzora;

7. razmatra periodične izvještaje o izvršavanju budžeta Agencije za tekuću godinu;

8. odlučuje o zaključivanju ugovora u ime i za račun Agencije;

9. inicira postupak za imenovanje i razrješenje direktora Agencije i imenuje i razrješava direktora Agencije, u skladu sa zakonom i statutom;

10. donosi odluke o pokretanju postupka za imenovanje direktora Agencije, najkasnije 60 dana prije isteka njegovog mandata;

11. odlučuje o prenošenju pojedinih ovlašćenja direktoru Agencije;

12. daje preporuke;

13. daje mišljenja u vezi primjene zakona, mišljenja u slučaju kad postoji sumnja da li se određeni skup ličnih podataka smatra zbirkom, mišljenja da li određeni način obrade ličnih podataka ugrožava prava i slobode lica;

14. obavlja i druge poslove utvrđene zakonom i statutom Agencije.

Radi rješavanja po žalbi i vršenja nadzora nad zakonitošću upravnih akata po zahtjevima za pristup informacijama, Savjet Agencije ima pravo da zahtijeva:

1) da mu organ vlasti dostavi kompletnu informaciju ili dio informacije kojoj se traži pristup, kao i druge informacije i podatke koji su potrebni za odlučivanje;

2) da inspekcija koja je nadležna za kontrolu kancelarijskog poslovanja utvrdi da li organ vlasti posjeduje traženu informaciju.

DIREKTOR AGENCIJE

Član 16

Direktora Agencije imenuje Savjet Agencije, na osnovu javnog konkursa, na period od četiri godine.

Za direktora Agencije može biti imenovano lice koje, pored opštih uslova, ispunjava uslove za imenovanje člana Savjeta Agencije utvrđene Zakonom.

Za direktora Agencije ne može biti imenovano lice koje ne može biti imenovano za člana Savjeta Agencije po Zakonu, kao ni lice koje nema prebivalište u Crnoj Gori.

Član 17

Javni konkurs za izbor direktora Agencije raspisuje Savjet Agencije. Dalja procedura izbora direktora Agencije sprovodi se u skladu sa propisima o radu.

Ako se na javni konkurs za izbor direktora Agencije niko ne javi ili niko od prijavljenih kandidata ne bude izabran, konkurs će se ponoviti.

Do imenovanja direktora Agencije Savjet imenuje vršioca dužnosti direktora, ali ne duže od šest mjeseci.

Predsjednik Savjeta potpisuje sa direktorom Agencije ugovor o radu.

**Član 18**

Direktor Agencije ima pravo na zaradu u visini koeficijenta koji je utvrden za Generalog sekretara Ustavnog suda Crne Gore.

Direktor Agencije ima pravo uz naknadu zarade iz stava 1 ovog člana, i pravo na naknade i druga primanja u skladu sa zakonom i opštim aktima Agencije.

Član 19

Direktor Agencije:

1. zastupa i predstavlja Agenciju;
2. organizuje i vodi poslove Agencije;
3. izvršava odluke Savjeta Agencije;
4. predlaže Savjetu Agencije planove rada, izvještaje o stanju zaštite ličnih podataka i pristup informacijama, budžetski zahtjev, mišljenja u vezi primjene zakona, mišljenja u slučaju kad postoji sumnja da li se odreneni skup ličnih podataka smatra zbirkom, mišljenja da li odreneni način obrade ličnih podataka ugrožava prava i slobode lica, predloge i preporuke za unaprjenenje zaštite ličnih podataka, podnošenje predloge za ocjenu ustavnosti zakona, odnosno ustavnosti i zakonitosti drugih propisa i opštih akata kojima se urenuju pitanja obrade ličnih podataka;
5. zaključuje ugovore o radu sa zaposlenima i odlučuje o svim pravima i obavezama iz radnog odnosa i u vezi sa radnim odnosom;
6. organizuje i obezbjeđuje zakonito i efikasno obavljanje poslova iz nadležnosti Agencije i odgovoran je za zakonito obavljanje poslova;
7. obavlja i druge poslove u skladu sa zakonom i statutom Agencije.

Član 20

Savjet Agencije, na predlog direktora, imenuje pomoćnika direktora i sekretara Agencije.

Pomoćnik direktora i sekretar Agencije se imenuju na osnovu javnog konkursa, na period od 5 godina, uz mogućnost ponovnog imenovanja.

Pomoćnik direktora koordinira radom: Odsjeka za nadzor u oblasti zaštite ličnih podataka, Odsjeka za predmete i prigovore u oblasti zaštite ličnih podataka, Odsjeka za slobodan pristup informacijama i Odsjeka za Registar i informacioni sistem.

Sekretar Agencije rukovodi Službom za pravne, opšte i računovodstvene poslove.

Član 21

Za vršenje stručnih i administrativnih poslova u Agenciji se obrazuje Stručna služba.

Unutrašnje organizacione jedinice Stručne službe su:

1.ODSJEK ZA NADZOR U OBLASTI ZAŠTITE LIČNIH PODATAKA;

2.ODSJEK ZA PREDMETE I ŽALBE U OBLASTI ZAŠTITE LIČNIH PODATAKA;

3.ODSJEK ZA PRISTUP INFORMACIJAMA;

4.ODSJEK ZA REGISTAR I INFORMACIONI SISTEM;

5.SLUŽBA ZA PRAVNE, OPŠTE I RAČUNOVODSTVENE POSLOVE.

Opis poslova i odgovornost u vezi sa njihovim upravljanjem i radom utvrđuju se aktom o unutrašnjoj organizaciji i sistematizaciji radnih mjesta.

Član 22

Agencija posebnim aktima uređuje i druga pitanja u vezi sa unutrašnjom organizacijom i djelokrugom, kada ocijeni da je to potrebno.

Zaposleni u Agenciji poslove obavljaju profesionalno.

Na zaposlene u Agenciji za ostvarivanje prava i obaveza iz radnog odnosa primjenjuju se opšti propisi o radu i opšti akti Savjeta Agencije.

Član 23

Zarade i naknade zaposlenih u Agenciji, kao i ostala prava i obaveze iz radnog odnosa i po osnovu rada, uređuju se posebnim aktom Agencije.

Član 24

Agencija može obrazovati stručno-savjetodavna tijela i angažovati stručne konsultante radi razmatranja pitanja iz djelokruga Agencije i pružanja srtučne pomoći u poslovima Agencije.

VI SREDSTVA ZA RAD AGENCIJE

Član 25

Sredstva za rad Agencije utvrđuju se finansijskim planom Agencije.

Finansijski plan Agencije svake godine utvrđuje Savjet Agencije na predlog direktora Agencije;

Sredstva za rad Agencije obezbjeđuju se iz:

1) iz Budžeta Crne Gore;

2) drugih sredstava u skladu sa zakonom.

Sredstvima Agencije pokrivaju se obaveze Agencije za nadzor nad primjenom zakona, nabavka sredstava za rad , zarade zaposlenih u Agenciji i drugi troškovi u skladu sa zakonom i drugim propisima.

Član 26

Ako se sredstva iz budžeta Agencije ne iskoriste u potpunosti u fiskalnoj godini, ostatak sredstava se prenosi u budžet Agencije za sljedeću godinu.

Član 27

Savjet Agencije, na predlog direktora, utvrđuje finansijski plan i godišnji plan rada za sljedeću fiskalnu godinu.

Ukupni troškovi Agencije obuhvaćeni finansijskim planom, uključujući i rezerve za ne planirane izdatke, odražavaju realne troškove Agencije potrebne za uspješno ostvarivanje njenih funkcija.

Finansijski plan je javan i objavljuje se na Web site-u Agencije.

VII GODIŠNJI IZVJEŠTAJI

Član 28

Savjet Agencija utvrđuje i podnosi Skupštini na usvajanje godišnji izvještaj o stanju zaštite ličnih podataka i pristupa informacijama.

Izvještaj iz stava 1 ovog člana, sadrži: analizu stanja u oblasti ličnih podataka, podatke o postupcima pokrenutim za zaštitu prava po osnovu zakona i naloženim mjerama s tim u vezi kao i podatke o stepenu poštovanja prava lica u postupku obrade ličnih podataka i stanje u oblasti pristupa informacijama.

**Član 29**

Savjet Agencija podnosi Skupštini posebni izvještaj o stanju zaštite ličnih podatak, na zahtjev Skupštine i ako Agencija ocijeni da za to postoje posebni razlozi.

**Član 30**

Savjet Agencije utvrđuje godišnji izvještaj o radu Agencije najkasnije do 15.marta tekuće godine za prethodnu kalendarsku godinu .

Izvještaj iz stave 1 ovog člana sadrži naročito podatke o:

1. preduzetim mjerama Agencije u sprovođenju nadzora;
2. saradnji Agencije sa drugim nadzornim organima u zemlji i inostranstvu;
3. razlozima eventualnog neostvarenja određenih ciljeva i planova koji su preneseni u sledeću poslovnu godinu;
4. javnosti rada Agencije o drugim pitanjima značajnim za rad Agencije.

**Član 31**

Izvještaji iz čl. 28– 30 ovog statuta moraju se učiniti dostupnim javnosti.

**VIII GODIŠNJI PLAN RADA**

**Član 32**

Savjet Agencije donosi godišnji plan rada.

Plan rada sadrži, naročito: pregled aktivnosti kojima se ostvaruju funkcije Agencije (pojedinačno po funkcijama); osnovnu sadržinu posla; nosioce posla (organizaciona jedinica, tim, službenik i dr.); rokove (mjesečno i kvartalno i dr.) i subjekte saradnje (pojedinačno naznačenje subjekata i oblika kojima će se saradnja ostvariti).

**IX NAČIN RADA I ODLUČIVANJA**

Član 33

Agencija o svom radu obavještava javnost na Web sajtu, posredstvom medija i na drugi odgovarajući način kojim se postiže transparentnost njenog rada (izdavanjem publikacija, biltena ili glasila).

Za javnost rada Agencije odgovorni su Savjet Agencije i direktor Agencije.

Službene izjave i obavještenja o radu Agencije daje Savjet Agencije ili druga lica koja su ovlašćena od strane Savjeta.

Član 34

Opšti akti Agencije su Statut, pravilnici i drugi akti kojima se uređuju pojedina pitanja organizacije i rada Agencije.

Statut donosi Savjet, a saglasnost na Statut daje Administrativni odbor Skupštine Crne Gore.

Inicijativu za izmjenu Statuta Agencije mogu podnijeti članovi Savjeta i direktor Agencije.

Opšti akti Agencije moraju biti u skladu sa zakonom i kolektivnim ugovorom.

Član 35

Na postupke koje u okviru svoje nadležnosti sprovodi Agencija, primjenjuju se odredbe zakona kojim se uređuje opšti upravni postupak ako zakonom nije drugačije propisano.

**Član 36**

Agencija vrši nadzor u skladu sa Zakonom o zaštiti podataka o ličnosti i Zakonom o slobodnom pristupu informacijama preko lica zaposlenih u Agenciji koja su ovlašćena za obavljanje poslova nadzora, u skladu sa aktom o sistematizaciji.

Na postupak i način vršenja nadzora, obaveze i ovlašćenja kontrolora i druga pitanja od značaja za vršenje nadzora shodno se primjenjuju propisi kojima je uređen inspekcijski nadzor ako gore navedenim zakonima nije drukčije određeno.

**Član 37**

Lice koje smatra da su mu povrijeđena prava propisana Zakonom o zaštiti podataka o ličnosti, odnosno njegov zakonski zastupnik ili punomoćnik mogu Agenciji podnijeti pisani zahtjev za zaštitu prava.

Postupak Agencije po Zahtjevu za zaštitu prava se bliže uređuje Pravilima o radu.

**Član 38**

Postupak Agencije po Žalbi na akt organa vlasti o Zahtjevu za pristup informacijama se bliže uređuje Pravilima o radu.

X TAJNOST PODATAKA

Član 39

Tajnim podatkom, saglasno Zakonu o tajnosti podataka, smatraju se podaci čijim bi otkrivanjem nepozvanom licu nastupile ili mogle nastupiti štetne posljedice za bezbijednost i odbranu, vanjsku, monetarnu i ekonomsku politiku Crne Gore.

Tajni podaci se mogu koristiti samo za svrhu za koju su prikupljeni i pod uslovima i na način propisan Zakonom.

Dokumenta i podaci koji se smatraju tajnim moraju biti označeni kao tajni.

Član 40

Dokumenta i podatke koji se smatraju tajnim podacima dužni su da čuvaju svi zaposleni u Agenciji, bez obzira na koji su način saznali za ta dokumenta i podatke.

Obaveza čuvanja poslovne tajne traje i nakon prestanka radnog odnosa u Agenciji u skladu sa zakonom i opštim aktom.

**XI PRELAZNE I ZAVRŠNE ODREDBE**

Član 41

Opšti akti koji uređuju unutrašnji rad Agencije donijeće se u roku od 90 dana od dana stupanja na snagu ovog statuta.

Član 42

Autentično tumačenje odredbi ovog statuta daje Savjet Agencije.

Član 43

Ovaj Statut stupa na snagu osmog dana od dana davanja saglasnosti Administrativnog Odbora Skupštine Crne Gore odnosno osmog dana od dana objavljivanja na oglasnoj tabli Agencije.

**Broj: 05-54-8020-2/17 Savjet Agencije**

**Datum: 06.09.2017. god. Predsjednik, Muhamed Gjokaj**